“Ny” musik fra afdøde kunstnere dukker op på Spotify

En countrysanger, der døde i 1989, udgiver pludselig en ny single. En folklegende, der blev begravet i 2016, har netop “skrevet” en ny sang. Og begge numre ligger – eller rettere lå – frit tilgængelige på Spotify, som var det den mest naturlige ting i verden.

Men der er intet naturligt over det her.

En ny rapport afslører, at flere afdøde kunstnere ufrivilligt optræder som AI-genererede spøgelser på musiktjenesten. Musik, de aldrig har lavet. Stemmer, de aldrig har indsunget. Og i nogle tilfælde: en stil, der ikke minder det mindste om dem.

Velkommen til en ny slags musiksvindel – og endnu en hovedpine for Spotify.

En ny rapport fra 404 Media afslører, at flere afdøde kunstnere pludselig “udgiver” nyt musik på streamingtjenesten – og det sker uden tilladelse og med stor sandsynlighed ved hjælp af kunstig intelligens.

Et af de mest opsigtsvækkende eksempler er countrymusikeren Blaze Foley, som blev skudt og dræbt i 1989. Alligevel dukkede en ny single med titlen Together op på hans Spotify-profil i sidste uge. Men ifølge Craig McDonald, der repræsenterer arven efter Foley, var det ikke bare et uautoriseret udspil – det var også musikalsk makværk.

“Jeg kan tydeligt sige, at den sang ikke er Blaze. Den er ikke engang i nærheden af hans stil,” udtaler han til 404 Media.

Også den afdøde folklegende Guy Clark, der døde i 2016, blev pludselig krediteret for en ny sang ved navn Happened to You. Begge numre er nu fjernet fra Spotify, efter at de ifølge en talsperson “brød med vores politik for vildledende indhold.”

Men skaden var sket – og kritikken hagler ned.

“Det er chokerende, at Spotify ikke har bedre sikkerhed mod den slags. Hele ansvaret ligger hos dem,” siger McDonald.

Det er ikke første gang, kunstig intelligens narrer musikbranchen. For nylig afslørede The Guardian, at bandet Velvet Sundown – med over en million afspilninger på Spotify – var én stor AI-fiktion. Musikken, billederne, historien. Alt var skabt af algoritmer.

“Ny” musik fra afdøde kunstnere dukker op på Spotify