Frygten for kunstig intelligens er stigende

Jyder beskyldes ofte for at være forsigtige mennesker. Men når det handler om kunstig intelligens, er det sjællænderne, der bekymrer sig mest. Ifølge en rundspørge foretaget af Norstat for Samsung er hele 48 procent af de adspurgte fra Region Sjælland enten skeptiske eller ligefrem bange for AI. Til sammenligning er landsgennemsnittet 38 procent.

Og skepsissen er ikke bare en midlertidig teknologisk tøven. For blot et år siden var det kun 34 procent af sjællænderne, der rynkede brynene over AI. Nu har frygten taget et markant hop opad – måske i takt med, at kunstig intelligens er begyndt at infiltrere alt fra vores jobs til vores kaffemaskiner.

Men er det så en dårlig ting? Ikke nødvendigvis, mener Samsungs danske landechef, Søren Rinnov Østergaard.

“Når sjællænderne – og danskerne generelt – bliver mere skeptiske, ser jeg det faktisk som noget positivt. Det viser, at vi tager udviklingen seriøst og forstår, at AI har potentialet til at forandre vores hverdag og arbejdsliv markant,” siger han.

Viden modvirker frygt

Men det er ikke ren paranoia, der dominerer billedet. Rundspørgen viser, at 45 procent af sjællænderne trods alt er nysgerrige eller optimistiske over for kunstig intelligens– selvom det stadig er lavere end landsgennemsnittet på 57 procent.

Noget tyder på, at en del af frygten bunder i mangel på viden. Hele 88 procent af sjællænderne har aldrig fået undervisning i AI, men 73 procent efterspørger det faktisk.

“Det er rigtig godt, at ikke kun sjællændere, men generelt mange danskere vil have mere viden. Hos Samsung arbejder vi løbende på at gøre AI mere tilgængeligt, og vi håber, at vores seneste produktlancering kan hjælpe med det,” siger Søren Rinnov Østergaard.

Om undersøgelsen

Undersøgelsen er foretaget af Norstat for Samsung i forbindelse med lanceringen af Samsung Galaxy S25-serien. Data blev indsamlet mellem 4. og 13. december 2024 og bygger på svar fra 1.033 danskere.

Frygten for kunstig intelligens er stigende