Google går i kødet på DMI med superpræcis vejrudsigt

Google har sat sig for at gøre noget, danskerne går mere op i end næsten alt andet: vejret. Med den nye AI-model WeatherNext 2 ruller techgiganten nemlig en vejrudsigt ud, der både er hurtigere og mere præcis end tidligere – og som samtidig bliver en integreret del af Googles mest populære tjenester.

Og ja: Det er svært ikke at se det som et direkte drøn ind over DMIs banehalvdel.

WeatherNext 2 er Googles nye flagskib inden for AI-baserede prognoser. Hvor traditionelle modeller – som dem DMI og andre meteorologiske institutter bruger – forsøger at simulere atmosfærens fysik på gigantiske supercomputere, går Google en anden vej: rent AI-mønster-genkendelse trukket på enorme historiske datasæt. Resultatet?

8 gange hurtigere prognoser end Googles tidligere AI-model.

Mere præcis end før på 99,9 procent af variabler som temperatur og vind.

Op til 15 dages varsel.

Times-opdaterede forudsigelser i realtid.

Og hvor klassiske vejrsystemer skal gennem massive beregninger for hver ny forudsigelse, tager Googles model under ét minut på et TPU-chip. Det er flere timers supercomputer-arbejde reduceret til et kaffepause-niveau.

“Vi tager det ud af laboratoriet og lægger det direkte i hænderne på brugerne,” siger Peter Battaglia fra Google DeepMind, der i en briefing understregede, at Google nu er så selvsikre på AI-værktøjet, at eksperiment-fasen officielt er slut.

Google fortæller om deres nye AI-vejrudsigt.

Rammer både privatforbrugere – og hele erhvervslivet

Det er ikke kun vindjakken hjemme på knagen, der får glæde af Google-opdateringen. Sektorer som energi, landbrug, transport og logistik står klar i kulissen.

“De er særligt interesserede i vejrudsigter time for time,” fortæller produktchef Akib Uddin, som forklarer, at virksomheder kan træffe langt mere præcise beslutninger, når prognoserne bliver granulære.

Derfor bliver WeatherNext 2 ikke kun foldet ind i Maps, Search, Gemini og Pixel Weather. Google åbner også for ”early access”-programmer og tilbyder data i både Google Earth Engine og BigQuery – så virksomheder kan bygge deres egne specialiserede modeller.

Google er ikke alene. Nvidia, Huawei og det europæiske ECMWF er allerede i fuld gang med at udvikle egne AI-modeller, og der er ingen tvivl om, at AI bliver næste store våben i den globale vejrudsigtskrig.

Men med WeatherNext 2 ruller Google sin model ud dér, hvor almindelige mennesker allerede er: i søgninger, kort og smartphones. Det gør kampen mod de nationale meteorologiske institutter – og herhjemme især DMI – mere reel end nogensinde.

Google går i kødet på DMI med superpræcis vejrudsigt